**Beszélgetős körhinta**

Módszertani ajánlás

A 63. Szitakötő központi gondolata a körkörösség. A Ringlispíl és Az elvarázsolt unikornis c. történetben pedig kulcsszerepet játszik a körhinta. Az alább ismertetett módszer elnevezése is ez.

Olyan megoldást kínál, amivel mindenkit bevonhatunk egy termékeny beszélgetésbe. Segítségével gyakorolható, ismételhető a már-többé-kevésbé- elsajátított tananyag.

Terem-és tanulórendezés

1. Távolítsuk el a padokat.
2. A tanulókat ültessük le két koncentrikus körbe. (Nálam általában állnak a gyerekek.) A külső kör befelé, a belső kör kifelé néz, vagyis mindenki szemben ül/áll a partnerével.

A módszer alkalmazása

1. Megadjuk a témát.
2. Meghatározzuk az időintervallumot.
3. A pároknak a megadott témáról kell beszélgetniük a meghatározott idő alatt. Félidőben figyelmeztessük a tanulókat, hogy mindkettőjüknek legyen lehetősége a beszédre!
4. Az idő leteltével a külső kör „körbe forog” addig, amíg meg nem állítjuk a „körhintát”. A diákok most új párral néznek szemközt.
5. Az újonnan formálódott párok is megbeszélik a kiadott téma legfontosabb tudnivalóit.

Miért jó? (Szerintem.)

* Maximális részvételt teremt. Egy időben az osztály fele beszél.
* Aki éppen nem jut szóhoz, az értő figyelmet tanúsíthat a társa iránt.
* Egy-egy tanuló több társával tud a témában elmélyedni, megismerve ezzel a másik gondolkodásmódját.
* Önállóságra ösztönöz.
* Fejleszti a beszédkészséget.
* Bátorít, motivál.
* Minimálisan ugyan, de megmozgat.
* Variálható.
* A bizonytalanabb diák emlékeztetőként jegyzetet készíthet, amit használhat a beszélgetéskor. Ilyenkor szerencsés, ha szempontokat adunk hozzá.
* Nehezíthetjük azzal, ha az új párok röviden összefoglalják azt, amit előző partnerüktől hallottak. Máris pozitív nyomást gyakoroltunk az emlékezetre.

**Jó munkát!**

Felhasznált irodalom: Paul Ginnis: Tanítási és tanulási receptkönyv

Alexandra Kiadó, 2007. 121-122. oldal